O‘ZBEKISTON RESPUBLIKASINING SAMARQAND, BUXORO, URGANCh ShAHARLARIDAGI UChTA AEROPORTINI REKONSTRUKSIYA QILISh UChUN YaPONIYANING IMTIYOZLI KREDITIGA XIZMAT KO‘RSATISh ChORA-TADBIRLARI TO‘G‘RISIDA

Samarqand, Buxoro, Urganch shaharlaridagi uchta aeroportni rekonstruksiya qilish loyihasini amalga oshirish uchun “Rivojlanishga rasmiy yordam” (ODA) dasturi doirasida Yaponiya Hukumati tomonidan berilayotgan 15526 mln iyen miqdoridagi imtiyozli kreditdan oqilona foydalanishni ta’minlash maqsadida Vazirlar Mahkamasi qaror qiladi:
 1. Yaponiya Hukumati ilovaga muvofiq shartlarda iyenda imtiyozli kredit ajratganligi ma’lumot uchun qabul qilinsin.
 2. Belgilab qo‘yilsinki:
 kreditga xizmat ko‘rsatish, kreditni va undan foydalanganlik uchun foizlarni to‘lash bilan bog‘liq xarajatlar “O‘zbekiston havo yo‘llari” milliy aviakompaniyasi mablag‘lari hisobiga amalga oshiriladi;
 kredit bitimi bo‘yicha berilayotgan qarz hajmidan oshadigan moliyaviy xarajatlar markazlashtirilgan kredit resurslari hisobiga amalga oshiriladi.
 3. Quyidagilar O‘zbekiston Respublikasida undiriladigan barcha soliqlar, bojxona poshlinalari va yig‘imlaridan ozod etilsin:
 Yaponiya xorijiy iqtisodiy hamkorlik fondi (OYESF) kredit bitimi yuzasidan barcha to‘lovlar, shuningdek unga qo‘shiladigan foizlar bo‘yicha;
 kontraktorlar yoki konsultantlar sifatida faoliyat ko‘rsatuvchi kompaniyalar — tovarlar yetkazib berish yoki qarzga xizmat ko‘rsatishdan olingan foydaga nisbatan;
 kontraktorlar yoki konsultantlar sifatida faoliyat ko‘rsatuvchi kompaniyalar — ularning loyihani amalga oshirish uchun talab etiladigan o‘z materiallari yoki asbob-uskunalarini import va reeksport qilishiga nisbatan;
 loyihani amalga oshirishda band bo‘lgan xizmatchilar — ular tomonidan yetkazib beruvchilar, kontraktorlar yoki konsultantlar sifatida faoliyat ko‘rsatuvchi kompaniyalardan olinadigan foydaga nisbatan;
 qarz mablag‘lari hisobiga O‘zbekiston Respublikasiga keladigan asbob-uskunalar, mahsulotlar va xizmatlar.
 4. O‘zbekiston Respublikasi Ichki ishlar vazirligi ko‘rsatib o‘tilgan loyihaning qatnashchilarini O‘zbekistonda yashash joyida ro‘yxatdan o‘tkazganlik uchun yig‘imlar to‘lashdan ozod etsin.
 5. O‘zbekiston Respublikasi Tashqi ishlar vazirligi ko‘rsatib o‘tilgan loyihaning qatnashchilariga “O‘zbekiston havo yo‘llari” milliy aviakompaniyasi buyurtmanomalari bo‘yicha konsullik va yig‘imlarning boshqa turlarini undirmagan holda ko‘p martalik vizalar berishni ta’minlasin.
 6. O‘zbekiston Respublikasi Moliya vazirligi, “O‘zbekiston havo yo‘llari” milliy aviakompaniyasi va Tashqi iqtisodiy faoliyat milliy banki:
 imzolangan kelishuv notalari va kredit bitimida nazarda tutilgan qoidalar va tartiblarning bajarilishini;
 Yaponiya Hukumati va OYESFga loyihani amalga oshirishda ishlarning borishi to‘g‘risidagi zarur axborot va ma’lumotlarni belgilangan tartibda berilishini ta’minlasinlar.
 7. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosarlari B.S. Hamidov va K.R. Rahimov zimmasiga yuklansin.
 Samarqand, Buxoro va Urganch shaharlaridagi aeroportlarni rekonstruksiya qilish loyihasining qiymati 17288 mln iyen, shu jumladan loyihaning valyuta qismi 15526 mln iyen va mahalliy yetkazib berish va xizmatlarga milliy valyutada haq to‘lash 1762 mln iyenga teng miqdorda baholangan.
 1996-yil 17-dekabrda O‘zbekiston Respublikasi Hukumati va OYESG‘ o‘rtasida imzolangan kredit bitimiga muvofiq OYESF asosiy summani to‘lashni 10 yilga kechiktirgan holda 30 yil muddatga 15526 mln iyen miqdorida kredit ajratadi.
 14168 mln iyen miqdoridagi qurilish ishlari uchun foiz stavkasi yiliga 2,7 foiz va 1358 mln iyen miqdoridagi konsalting xizmatlari uchun yiliga 2,3 foiz.
 Kredit quyidagi jadval bo‘yicha ajratiladi:
 1997-yil — 6113 mln iyen;
 1998-yil — 6823 mln iyen;
 1999-yil — 2560 mln iyen;
 2000-yil — 30 mln iyen.
 Kredit quyidagi jadval bo‘yicha to‘lanadi:
 2006-yil 20-dekabrdan boshlab 2026-yil 20-dekabrgacha har 6 oyda 378,7 mln iyendan.